Virallinen lehti nro C 135 , 14/05/1999 s. 0102



KIRJALLINEN KYSYMYS E-2714/98 esittäjä(t): Leonie van Bladel (UPE) neuvostolle (1. syyskuuta 1998) Aihe: Angolan rauhanprosessia uhkaava sotilaallisen toiminnan laajentuminen Onko neuvosto valmis määrittämään selvästi Angolan rauhanprosessia uhkaavaa sotilaallista toimintaa vastustavan poliittisen kantansa nyt, kun Angolan hallitus Luandassa käyttää Kongon demokraattisen tasavallan ja Namibian maaperää, sotilaallisia keinoja ja moderneimpia aseita, jotka on hankittu Angolan öljytuloilla, vaikka 60 prosenttia Angolan väestöstä elää toimeentulominimin alapuolella, ja koska Angola pitää yhä joukkojaan naapurimaan Brazzavillen Kongon alueella maan epädemokraattisin keinoin valtaan nousseen presidentin tukemiseksi ja uhkaa kirjaimellisesti hävittää virallisen opposition, sillä EU ei Lomén sopimuksen mukaisten olemassaolevien poliittisten suhteiden perusteella voi hyväksyä Angolan toimia ja joutuu asettamaan pakotteita? Vastaus (20. ja 21. joulukuuta 1998) 1. Arvoisan parlamentin jäsenen tavoin neuvosto on hyvin huolestunut Angolan poliittisen ja sotilaallisen tilanteen heikentymisestä sekä siitä, että uhka uusiin sotatoimiin ryhtymisestä sekä laajamittaisesta Angolan kansan kärsimyksestä kasvaa. EU on johdonmukaisesti vedonnut osapuoliin, jotta ne noudattaisivat Lusakan pöytäkirjan velvoitteita erityisesti kaikkien niiden UNITA:n joukkojen demobilisaation osalta, joita ei ole vielä liitetty Angolan armeijaan. Neuvosto katsoo, että tärkein syy Angolan kriisiin ja rauhanprosessin nykyiseen umpikujaan, kuten 15. syyskuuta 1998 annetun YK:n turvallisuusneuvoston päätöslauselmassa 1195/98 todetaan, on se, että UNITA:n johto on epäonnistunut Acordos de Paz-sopimusten, Lusakan pöytäkirjan ja asiaa koskevien turvallisuusneuvoston päätöslauselmien mukaisten velvollisuuksiensa täyttämisessä. Euroopan unioni vetoaa näin ollen edelleen UNITAn johtoon, jotta tämä ehdoitta täyttäisi velvoitteensa erityisesti riisuisi joukkonsa täydellisesti aseista sekä osallistuisi täysipainoisesti välittömästi ja ehdoitta tapahtuvaan valtion hallinnon laajentamiseen koko maan alueelle. Angolan hallituksen osoittaman kärsivällisyyden tunnustaen Euroopan unioni kannustaa hallitusta välttämään sotilaallista toimintaa, jatkamaan dialogia kriisin ratkaisemiseksi, pidättäytymään kaikista toimista, jotka voisivat pahentaa nykyistä tilannetta ja helpottamaan YK:n pääsihteerin erityislähettilään työtä. Suhteissaan Angolaan Euroopan unioni haluaa luonnollisesti edelleen rohkaista ja tukea kansalliseen sovintoon tähtääviä toimia, taloudellista jälleenrakennusta ja demokratisoitumista oikeusvaltion periaatteiden sekä hyvän hallintotavan pohjalta (mukaan lukien maan voimavarojen avoin ja vastuullinen hallinnointi ja niiden suuntaaminen tasapuolisen ja kestävän kehityksen edistämiseen). 2. Suurten järvien alueen kriisin osalta Euroopan unioni katsoo, että kestävää rauhaa ei voida saavuttaa ilman poliittista ratkaisua ja tukee edelleen ajatusta kansainvälisen konferenssin kokoonkutsumisesta YK:n ja OAU:n suojeluksessa ja kaikkien alueen maiden tukemana käsittelemään laaja-alaisesti alueen ristiriitojen perussyitä. Kongon demokraattisen tasavallan äskettäisen kriisin osalta Euroopan unioni on erityisesti toistanut tukevansa Kongon tasavallan ja sen naapurivaltioiden alueellisen koskemattomuuden ja suvereeniteetin periaatetta ja vaatii, että ulkopuolinen puuttuminen Kongon tasavallan asioihin lopetetaan. Tässä yhteydessä olisi huomioitava, että YK:n turvallisuusneuvosto ei katso Kongon demokraattisen tasavallan Angolan, Zimbabwen ja Namibian joukoille osoittaman avunpyynnön olevan ristiriidassa YK:n peruskirjan kanssa, vaikka Euroopan unioni luonnollisestikin tukee vain diplomaattisia keinoja, joilla pyritään rauhan ratkaisuun. 3. Arvoisan parlamentin jäsenen tavoin Euroopan unioni on edelleen huolestunut Kongon tasavallan tilanteesta ja on tuominnut kaiken ulkopuolisen sekaantumisen maan asioihin erityisesti ulkomaisten joukkojen väliintulon ja on vaatinut, että kaikki ulkomaiset joukot vedetään välittömästi maasta.